Baláž, Radovan, poslanec NR SR (2017-05-12):
Ďakujem pekne za slovo. Dovoľte mi teda, aby som zodpovedal tie otázky, pán kolega, aj vám pán Jurzyca. Ako člen klubu Slovenskej národnej strany som sa tiež spolupodieľal na tomto zákone. A tie otázky, ktoré ste položili, už ste tuším aj v diskusii tuším s pánom ministrom ste to spomínali, tak rad za radom. Áno, mali ste informáciu zhruba presnú. Do dnešného dňa tú virtuálnu pokladnicu využívať zhruba 30-tisíc používateľov. Čo máme my zase informácie, tak drvivá väčšina týchto ľudí ju naozaj používa. Čiže nie je to tých 10 %. Pretože aj podľa súčasnej platnej legislatívy už je povinnosť pre niektoré profesie mať tú virtuálnu registračnú, tú virtuálnu pokladnicu. Čiže to číslo je určite vyššie. Ono to bolo zhruba okolo tých 30-tisíc a naozaj reálne tú reálnu virtuálnu pokladnicu využíva, 
plus-mínus. Ďalší tam trend tých registrovaných používateľov z mesiaca na mesiac narastá tiež. Čiže keď dneska tá aplikácia je v podstate zadarmo, čiže štát poskytuje tým daňovým subjektom a podnikateľom naozaj službu, ktorá je zadarmo, nemusia mať tie administratívne záťaže, ktoré súvisia s prevádzkovaním klasickej registračnej pokladnice. Spomeniem, že nie je tam vôbec potrebné viesť tú knihu ako pri klasickej registračnej pokladnici. Nie je potrebné vytláčať denné účtovné uzávierky z pokladnice. Taktiež tá aplikácia jediné čo vyžaduje, mať pripojenie na internet. To je asi jedno také obmedzenie, musí to byť online. Ale v súčasnej dobe si myslím, že táto podmienka nie je neprekonateľná. Koľko dokladov sa vytláča? Presné číslo nemáme z Finančnej správy. Priznám sa, že sme sa ani o to nezaujímali. Ale naopak, keď som bol na niektorých fórach a diskutovali sme s podnikateľmi, tak považovali to obmedzenie tých 3-tisíc bločkov, lebo pôvodne bolo tisíc, zvýšilo sa to na 3-tisíc, považovali za veľmi limitujúce a chceli aj podnikatelia, aby sme ten vrchný alebo nejaký ten počet bločkov maximálny zrušili, nakoľko by chceli využívať tiež tú virtuálnu pokladnicu, z toho mať tie benefity. Čiže bol som na niekoľkých stretnutiach a bola táto požiadavka, že či by sme to nemohli zrušiť, tú hornú hranicu tých bločkov. Čiže bol som na dvoch fórach, to bola skupina podnikateľov, čiže na dvoch stretnutiach to bola. Potom tam – dopyt po tejto službe, to som vlastne vysvetlil, čiže mali sme nejaké tie požiadavky, snažíme sa. Cena toho celého systému. Toto navýšenie bude stáť zruba 3,1 mil. euro, to bol predbežný odhad z ministerstva financií. Koľko, nakoľko reálna tá suma bude, samozrejme, nie je možné povedať, nakoľko bude prechádzať verejné obstarávanie. Ten systém je už nastavený, akurát treba dokúpiť nejaké to hardvérové vybavenie tak, aby to vedelo uniesť tú záťaž. Aký by to bol prínos na dani a efekt, no, dobre viete, že dnešný trend vo svete je to, že naozaj čo najviac služieb dať do toho virtuálneho a elektronického sveta. Čiže nemôžme to brať, že za mesiac to bude nejaký veľký nárast. Naozaj táto novela zákona slúži iba do budúcna, aby sme naozaj tých podnikateľov motivovali, každého jedného, aby sa presunul z tej klasickej registračnej pokladne na tú virtuálnu pokladnicu s tým, že naozaj štát má, bude mať určite z toho benefity, pretože bude mať všetky informácie online. Samozrejme, odpadne aj samotná kontrola tých klasických registračných pokladníc. Len tak pre ilustráciu, keď sme mali nedávno finančný výbor, tak sme sa s touto problematikou zaoberali a naozaj aj v súčasnej dobe je veľký problém, nazvime to, pri kontrole tých elektronických klasických pokladní, nakoľko stále sa nájdu podnikatelia, ktorí sa snažia nejakým spôsobom tú elektronickú pokladnicu, nazvime to, upraviť, aby to bolo na poriadku a naozaj kontrola tých elektronických pokladní stojí nemalé finančné, aj časové nároky to má. Čiže naozaj je to uľahčenie aj pre samotný štát a prínos, si myslím, že bude pozitívny len, pretože štát bude mať online informácie, bude vedieť hneď, ktorý podnikateľ koľko bločkov vydá, tým pádom odpadávajú aj tie kontroly na miestnom zisťovaní, čiže nemusia chodiť fyzicky daňováci na tie jednotlivé prevádzky, ale vedia si v tom systéme skontrolovať čo a ako. Čiže myslím, že ten efekt na príjmoch z daní bude pozitívny. Tam, myslím si, že bez debaty. Pretože tam ťažko ktorýkoľvek, ťažko je to teraz. Vravím, nie je to novela, ktorá by bola za mesiac daná, je to na niekoľko rokov. Aj v Čechách, viete, že tá diskusia prebehla ohľadom EET. Samozrejme, na Slovensku chceme niečo podobné zaviesť tiež a toto je, má k tomu prispôsobiť. A k tej veci, čo ste vraveli, že, a to ste vlastne spomínali aj v tej diskusii, že sa dá vytlačiť originálny bloček. Ako pýtali sme sa to tiež na Finančnej správe tých konkrétnych ľudí, ale je to asi s Colombovou ženou, každý o tom rozpráva, nikto ju nevidel. Čiže počul som to, na diskusiách som to videl, ale tí pracovníci z Finančnej správy ako nevedia, ako by sa to dalo. Proste asi je to iba nejaká diskusná kačica. Naozaj nestretli sa s tým, že by to bolo možné v tom systéme, ako je teraz nastavený, že jednoducho sa to nedá. Ak to niekto dokáže, ak to niekto zistí, máme sa im ozvať s konkrétnou vecou. Ale naozaj nestretli sa s tým, že by naozaj niekto dokázal tú virtuálnu pokladnicu oklamať, pretože, samozrejme, máte vy len nejaký prístroj, všetky informácie sú niekde vzdialené na serveri, čiže dostať sa doňho je prakticky nemožné. A k pánovi Jurzycovi, že prečo to vyhláškou. Vyhláškou sa upravuje len ten strop a my sme to chceli zakomponovať aj do zákona, nakoľko vyhláška sa odvoláva na tento zákon. Čiže aby sme to vedeli zmeniť, tak sme preto to dali formou zákona, nie vyhlášky. (Reakcia z pléna.) Prosím? Nie. Máme ... (pozn. red.: rýchlo vyslovené) ministerstvo financií, takto to je najčistejšia cesta, verte. Ďakujem.